**Polgármesteri program**

12 fő feladatot fogalmaztam meg, amelyek számomra fontosak Miháld hosszútávú jövőjének szempontjából:

1. Nagy figyelmet kívánok szentelni a település küllemére, köztereinek állapotára, a virágosításra.
2. Fontos célul tűztem ki a csapadékvíz-elvezető rendszer és a szennyvíz-csatorna rendszer kiépítését, a vezetékes gázszolgáltatás bevezetését, a temető megfelelő gondozását, parkolási gondjainak megoldását és a ravatalozó felújítását, valamint fedett buszmegálló kihelyezését a Dózsa utca végén.
3. Az otthon olyan érték, mely mindenki számára fontos, hiszen ott érzi magát biztonságban az ember. A település teherbíró képességéhez mérten térfigyelő kamerák megfelelő működtetése.
4. Törekedni fogok a lakosság széleskörű és hiteles tájékoztatására. Rendszeresen szeretnék lakossági fórumot tartani.
5. A közösségi életet színvonalas programokkal kívánom színesebbé tenni, lehetőséget biztosítva a közösségi életben aktív lakosoknak, hogy a település érdekében kifejthessék munkájukat, akár kirándulások szervezésében, vagy a település kulturális életében fontos rendezvények szervezésében, lebonyolításában.
6. A fiatalok megtartása érdekében célom támogatni a továbbtanulással kapcsolatos ösztöndíjpályázatokat. Az itt letelepedni vágyó fiataloknak pedig minden segítséget megadni. Számítunk fiataljainkra, akik, ha ideiglenesen el is mentek Miháldról, visszavárjuk őket, mert a jövő velük együtt épül.
7. Fontos a lakosság egészségének megőrzése. Fontos feladat a betegségek és a szociális problémák megelőzése, illetve a meglévők kezelése. Ennek érdekében keresni fogom a lehetőséget az Egészségház indítására.
8. Magam is vezetőként dolgoztam az idősellátásban éveken keresztül, így kiemelt feladatomnak tekintem az idősek megfelelő ellátását, tiszteletét, biztonságát. Fontos számomra az ő tapasztalatuk. Elismerem a munkát, mellyel Miháldot építették az elmúlt időben, ezért tervezem a szociális ellátórendszerben a civil szervezetek bevonását.
9. A sport mindig fontos része volt az életemnek, hiszek annak közösségépítő erejében. Szeretném elérni, hogy idővel sportrendezvényeinken, esetleg sportlétesítményünkön keresztül közösségünk is tovább épülhessen.
10. A falu közvetlen közelében található horgásztó szép környezetben biztosított pihenési lehetőséget és kellemes kikapcsolódást. Keresni fogom a megfelelő forrást a kiszáradt tó megmentésére.
11. Célom továbbá az önkormányzati intézmények, mint az óvoda, a könyvtár vagy a művelődési ház, zavartalan működésének biztosítása.
12. Meggyőződésem, hogy csak akkor haladhat előre településünk, ha a faluvezetés odafigyel az emberekre, meghallgatja őket, megérti a problémáikat és azokat az értékeket képviseli, ami a település minden lakója számára fontos. Pályázati beruházásokra alapozva, további pályázati lehetőségeket keresve célom Miháld teljes megújulása.

Ha együtt eredményesen vesszük az akadályokat, akkor én hiszem, hogy érdemes Miháldon maradni, érdemes itt letelepedni, mert itt jó élni. E gondolatok kíséretében kérem, hogy támogassák polgármesteri programomat.

Miháld, 2024. október 1. Tollárné Tóth Tímea s.k.

 polgármester